Калина Малина
Рокличката пак съдрана

chitanka.info

Месечинко виторога,

светлолика, дяволита,

що ме гледаш толкоз строго?

Да не би да си сърдита?

Рокличката си съдрана

щом погледнах, зле ми стана.

Знам си — бой голям ме чака.

Не аз — крив е котарака.

Затова си легнах рано.

Утре рано пак ще стана —

да я кърпя, ако може

цяла кръпка да й сложа.

Ще отрежа от пердето.

То е толкова голямо,

че закрива ми небето.

Само да не види мама!

Че каквато ми е строга!

Както знае да наказва!…

Месечинко виторога,

моля те, недей й казва!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.